Document ID: 32010R0600

REGOLAMENT TAL-KUMMISSJONI (UE) Nru 600/2010
tat-8 ta’ Lulju 2010
li jemenda l-Anness I tar-Regolament (KE) Nru 396/2005 tal-Parlament Ewropew u tal-Kunsill fir-rigward ta’ żidiet u modifikazzjonijiet tal-eżempji ta’ varjetajiet li jiġu minn xulxin jew prodotti oħra li għalihom japplika l-istess MRL
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq l-ikel u l-għalf li joriġina mill-pjanti u mill-annimali, u li jemenda d-Direttiva tal-Kunsill 91/414/KEE (1), u b’mod partikolari l-Artikolu 4 tiegħu,
Billi:
(1)
Numru ta’ Stati Membri talbu l-modifiki żgħar u żidiet fl-Anness I tar-Regolament (KE) Nru 396/2005, fil-kolonna “Eżempji ta’ varjetajiet li jiġu minn xulxin jew prodotti oħrajn li għalihom japplika l-istess MRL”.
(2)
Dawn il-modifiki u żidiet jeħtieġ li jiġu inklużi fl-Anness I tar-Regolament (KE) Nru 396/2005 il-frott, il-ħxejjex u ċ-ċereali l-ġodda li saru disponibbli fis-swieq tal-Istati Membri.
(3)
Huwa xieraq li jiżdiedu l-frott, il-ħxejjex, iċ-ċereali u l-prodotti mill-annimali li jidhru hawn taħt: il-minneola, il-pruna salvaġġa, l-għollieq tal-Artiku, il-lampun ħelu, il-fisalis, il-lajmkwat, il-mangostijn, il-pitaja ħelwa (il-pitaja ħamra), it-tiger nut (iċ-ċufa), il-kiwiberry, l-għeruq tal-lovage (Levisticum officinale), l-għeruq tal-anġelika, l-għeruq tal-ġenzjana, it-tadama tas-siġra, il-gojiberry, il-wolfberry, iċ-ċoj sum, il-kale (speċje ta’ kaboċċa li ma tiffurmax qalba) portugiż, il-kaboċċa portugiża, il-weraq tal-piżelli u tar-ravanell, l-ispinaċi amaranthus u ż-żeriegħa tagħha, il-ħaxixa tal-irmied (Salsola soda), iż-żerriegħa tal-Cucurbitaceae minbarra dawk tal-qara’, tal-kwinoa, il-fjur tas-sebuqa, il-weraq tal-ġinkgo, il-fjuri li jistgħu jittieklu, in-nagħniegħ u l-annimali tal-kaċċa. L-għeneb tal-muntanja (Vaccinium vitis-idaea) jitressaq mill-kategorija tal-blueberries (Vaccinium myrtillus) għall-kategorija tal-cranberries (Vaccinium oxycoccus). L-isem bil-Latin tal-għeneb jitbiddel skont in-nomenklatura internazzjonali.
(4)
Ir-Regolament (KE) Nru 396/2005 għandu għalhekk jiġi emendat skont dan.
(5)
Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
L-Anness I tar-Regolament (KE) Nru 396/2005 għandu jinbidel bit-test fl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u hu applikabbli direttament fl-Istati Membri kollha.
Magħmul fi Brussell, it-8 ta’ Lulju 2010.

Labels: 7
0
17
6